寄陳九
作者：張耒
朝代：宋

paragraphs: 別來常思君，無異饑待哺。
如何偶相逢，握手復告去。
念初別子時，芳草才及屨。
天時不可留，再見歲云暮。
出門怪子瘦，告我困道路。
飄飄千餘里，陸走復水泝。
古來黄金盡，壯士色亦沮。
斯人獨何少，乃有衣食慮。
才高窮不怨，志大貧若富。
吾將告君理，子其聽我佈。
人生不終窮，否泰亦有數。
子其保所有，錐穎囊必露。
古來立功名，其始不無忤。
得難失自寡，進銳退亦遽。
念君歸海瀕，誰與朝夕聚。
我方困而學，每冀朋友助。
一從城北歸，夢魂見已屢。
願因南來者，時以尺書寓。